CELEX: 52021PC0397
Language: lv
Date: 2021-07-15
Title: Priekšlikums EIROPAS PARLAMENTA UN PADOMES REGULA, ar ko attiecībā uz pārejas režīma pagarināšanu pārvaldības sabiedrībām, ieguldījumu sabiedrībām un personām, kas konsultē par pārvedamu vērtspapīru kolektīvo ieguldījumu uzņēmumu (PVKIU) un ar PVKIU nesaistītiem sertifikātiem vai pārdod tos, groza Regulu (ES) Nr. 1286/2014

EIROPAS KOMISIJA
            Briselē, 15.7.2021
            COM(2021) 397 final
            2021/0215(COD)
            Priekšlikums
            EIROPAS PARLAMENTA UN PADOMES REGULA, 
            ar ko attiecībā uz pārejas režīma pagarināšanu pārvaldības sabiedrībām, ieguldījumu sabiedrībām un personām, kas konsultē par pārvedamu vērtspapīru kolektīvo ieguldījumu uzņēmumu (PVKIU) un ar PVKIU nesaistītiem sertifikātiem vai pārdod tos, groza Regulu (ES) Nr. 1286/2014
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Priekšlikuma pamatojums un mērķi
            
            
               Regula (ES) Nr. 1286/2014
                  1
                ļauj privātajiem ieguldītājiem labāk izprast un salīdzināt komplektētus privāto ieguldījumu un apdrošināšanas ieguldījumu produktus (PRIIP) un pieņemt pamatotus lēmumus par ieguldījumiem. PRIIP ietver pārvedamu vērtspapīru kolektīvo ieguldījumu uzņēmumus (PVKIU) un privātos alternatīvo ieguldījumu fondus (AIF), bet neaprobežojas ar tiem.
            
            
               Lai sasniegtu mērķus, Regulā (ES) Nr. 1286/2014 noteikts, ka PRIIP izveidotājiem ir jāievēro vienots produktu informācijas atklāšanas prasību kopums un jānodrošina pamatinformācijas dokuments par katru to piedāvāto PRIIP privātajiem ieguldītājiem. Atklātajai informācijai būtu jāļauj privātajiem ieguldītājiem labāk izprast konkrētu PRIIP ekonomisko būtību un riskus un tos salīdzināt. Lielāka pārredzamība un saskaņošana arī sniedz labumu finanšu pakalpojumu iekšējam tirgum, radot vienlīdzīgus konkurences apstākļus PRIIP un izplatīšanas kanāliem.
            
            
               Regulā (ES) Nr. 1286/2014 ir noteikta pamatinformācijas dokumenta forma un saturs. Tā arī pilnvaro Eiropas uzraudzības iestādes (EUI), t. i., Eiropas Banku iestādi, Eiropas Apdrošināšanas un aroda pensiju iestādi un Eiropas Vērtspapīru un tirgu iestādi (kas izveidotas attiecīgi ar Regulām (ES) Nr. 1093/2010
                  2
               , 1094/2010
                  3
                un 1095/2010
                  4
               ), kopīgi izstrādāt regulatīvos tehniskos standartus (RTS), kuros precizēts pamatinformācijas dokumenta noformējums un saturs, tā standarta formāts, metodika riska un ienesīguma uzrādīšanai un izmaksu aprēķināšanai, nosacījumi un minimālais biežums pamatinformācijas dokumentā iekļautās informācijas pārskatīšanai un nosacījumi par pamatinformācijas dokumenta sniegšanu privātajiem ieguldītājiem. RTS ir noteikti Komisijas Deleģētajā regulā (ES) 2017/653
                  5
               .
            
            
               Regulas (ES) Nr. 1286/2014 32. pantā ir paredzēts pārejas režīms, saskaņā ar kuru pārvaldības sabiedrības, ieguldījumu sabiedrības un personas, kas konsultē par PVKIU un ar PVKIU nesaistītiem sertifikātiem vai pārdod tos, uz laiku ir atbrīvotas no prasības sniegt privātajiem ieguldītājiem pamatinformācijas dokumentu. Šo režīmu pašlaik piemēro līdz 2021. gada 31. decembrim (“pārejas režīms”).
            
            
               Šai regulai ir pievienoti grozījumi Komisijas Deleģētajā regulā (ES) 2017/653. Ņemot vērā laiku, kas vajadzīgs, lai īstenotu minētos Deleģētās regulas (ES) 2017/653 grozījumus un samazinātu juridisko nenoteiktību, ar šo regulu pārejas režīmu pagarina līdz 2022. gada 30. jūnijam.
            
            
               Deleģētās regulas (ES) 2017/653 grozījumu pamatā ir RTS projekts, ko EUI kopīgi iesniedza 2021. gada 3. februārī. RTS projekts ietver:
            
            
               ·jaunas metodes piemērotu darbības rezultātu scenāriju aprēķināšanai un scenāriju pārskatītu noformējumu, lai nodrošinātu, ka privātajiem ieguldītājiem netiek dotas neatbilstošas cerības attiecībā uz iespējamo peļņu;
            
            
               ·pārskatītus izmaksu kopsavilkuma rādītājus un izmaiņas informācijas saturā un noformējumā par PRIIP izmaksām, lai privātie ieguldītāji varētu labāk izprast dažādos izmaksu struktūras veidus un atvieglotu šīs informācijas izmantošanu personām, kas konsultē par PRIIP vai pārdod tos;
            
            
               ·grozītu metodiku darījuma izmaksu aprēķināšanai, lai risinātu praktiskās problēmas, kas radušās, piemērojot spēkā esošos noteikumus, un problēmas saistībā ar to piemērošanu konkrētu veidu ieguldījumiem;
            
            
               ·grozītus noteikumus attiecībā uz PRIIP, kas piedāvā dažādas ieguldījumu iespējas, lai precizētu informāciju par ietekmi uz izmaksām.
            
            
               RTS projektā paredzēti arī noteikumi attiecībā uz līdzšinējo darbības rezultātu informāciju par konkrētu veidu PVKIU, privātiem AIF un apdrošināšanas ieguldījumu produktiem.
            
            
               Šai regulai ir pievienoti arī Direktīvas 2009/65/EK
                  6
                grozījumi, lai izvairītos no situācijas, kad no 2022. gada 1. jūlija ieguldītāji saņem divus pirmslīguma informācijas atklāšanas dokumentus par vienu un to pašu PVKIU (t. i., pamatinformācijas dokumentu un “pamatinformāciju ieguldītājiem” saskaņā ar minēto direktīvu).
            
            
               Šā priekšlikuma rezultātā Regulu (ES) Nr. 1286/2014 no 2022. gada 1. jūlija piemēros pārvaldības sabiedrībām, ieguldījumu sabiedrībām un personām, kas konsultē par PVKIU un ar PVKIU nesaistītiem sertifikātiem vai pārdod tos, lai tā atbilstu Direktīvas 2009/65/EK un Deleģētās regulas (ES) 2017/653 grozījumu piemērošanai.
            
            
               Saskanība ar pašreizējiem noteikumiem konkrētajā politikas jomā
            
            
               Direktīvas 2009/65/EK 78. līdz 82. un 94. pantā noteikts, ka ieguldījumu sabiedrībām un pārvaldības sabiedrībām PVKIU vajadzībām ir jāsagatavo “pamatinformācija ieguldītājiem”. Dalībvalstis var nolemt piemērot tādus pašus noteikumus fondiem, kas nav saistīti ar PVKIU. 
            
            
               “Pamatinformācijas ieguldītājiem” mērķis ir ļaut ieguldītājiem “pamatoti spriest par viņiem piedāvātā ieguldījumu produkta raksturu un riskiem un attiecīgi pieņemt pamatotus lēmumus par ieguldījumiem”. “Pamatinformācija ieguldītājiem” ir īss dokuments (divas lappuses, vai trīs lappuses strukturētiem PVKIU) standarta formātā, un informācija ir uzrādīta konkrētā secībā, kas atvieglo salīdzināšanu starp dažādiem PVKIU. Informāciju sniedz netehniskā valodā, lai privātie ieguldītāji to saprastu. “Pamatinformācijai ieguldītājiem” vajadzētu būt patstāvīgam dokumentam: tās būtiskajiem elementiem vajadzētu būt ieguldītājiem saprotamiem bez atsauces uz citiem dokumentiem, un tai vajadzētu būt saskanīgai ar attiecīgajām PVKIU prospekta daļām. Tās pamatā ir vispārējā prasība, ka atklātajai informācijai jābūt patiesai, skaidrai un nemaldinošai.
            
         
         
            
               Papildus PVKIU identificēšanai un īsam ieguldījumu mērķu un ieguldījumu politikas aprakstam “pamatinformācija ieguldītājiem” ietver:
            
            
               ·iedaļu par izmaksām un maksām standarta formātā maksu noformējumam un skaidrojumam, tajā skaitā attiecīgos brīdinājumus, lai ieguldītāji būtu pienācīgi informēti par maksām, kas viņiem būs jāmaksā, un to procentuālo daļu no fondā ieguldītā kapitāla summas;
            
            
               ·iedaļu par riskiem un ienesīgumu, kurā iekļauti sīki izstrādāti noteikumi par produkta riska un ienesīguma profila noformējumu, izmantojot sintētisku rādītāju, ko papildina aprakstoši paskaidrojumi par pašu rādītāju un riskiem, kas ar to nav aptverti. “Pamatinformācijā ieguldītājiem” var sniegt savstarpējas norādes uz PVKIU prospektu, kurā atklāta sīkāka informācija par attiecīgajiem riskiem;
            
            
               ·iedaļa par darbības rezultātiem, kurā uzrādīti līdzšinējie darbības rezultāti vai – attiecīgos gadījumos – paredzamie darbības rezultātu scenāriji.
            
            
               “Pamatinformācija ieguldītājiem” ir kļuvusi par informācijas atklāšanas etalonu PRIIP regulējumā. Regulas (ES) Nr. 1286/2014 noteikumi par informācijas atklāšanu lielā mērā aizgūti no Direktīvas 2009/65/EK. Pamatojoties uz modeli “pamatinformācija ieguldītājiem”, pamatinformācijas dokuments ir standartizēta faktu lapa, kurā vienkāršā, saprotamā un salīdzināmā veidā ir uzrādītas konkrētā PRIIP pamatiezīmes (tajā skaitā izmaksas un potenciālie riski un ienesīgums). Regulā (ES) Nr. 1286/2014 ir arī sīki izstrādāti noteikumi par to, kad un kā izveidotājiem un tiem, kas pārdod PRIIP vai konsultē par tiem, jāsniedz pamatinformācijas dokuments privātajiem ieguldītājiem.
            
            
               Plašākā nozīmē Regulas (ES) Nr. 1286/2014 mērķis ir sniegt privātajiem ieguldītājiem potenciālus līdzekļus, lai pieņemtu labākus lēmumus par ieguldījumiem un atturētos no neoptimāliem vai nepareizi pārdotiem produktiem, tādējādi palīdzot atjaunot uzticēšanos finanšu sistēmai. Salīdzinājumā ar “pamatinformācijas ieguldītājiem” noteikumiem pamatinformācijas dokumenta noteikumi ir apzināti veidoti tā, lai atvieglotu daudz plašāka privāto ieguldījumu produktu klāsta salīdzināšanu, tajā skaitā (bet ne tikai) PVKIU un ar PVKIU nesaistītus privātos fondus, ieguldījumu apdrošināšanas produktus, atvasinājumus un strukturētos produktus un citus komplektētus apdrošināšanas un ieguldījumu produktus.
            
            
               Informācijas atklāšanas standarti funkcionāli līdzīgiem un aizstājamiem PRIIP uzlabo pārredzamību un salīdzināmību, vienlaikus mazinot neskaidrību, ko rada nozarei raksturīgu jēdzienu izmantošana. Tas palīdz privātajiem ieguldītājiem izprast pirktos produktus un uzticēties tiem, vienlaikus novēršot regulējuma arbitrāžu un veicinot regulējuma konsekvenci, kam savukārt būtu jāatvieglo uzraudzība, jāsamazina izmaksas un jāveicina cenu konkurence. “Mērķtiecīgā standartizācija” PRIIP regulējumā nav pieeja, kas der visiem, bet gan ietver PRIIP sadalīšanu četrās kategorijās un informācijas atklāšanas prasību attiecīgu pielāgošanu. Viena kategorija attiecas uz produktiem, kas lineāri seko pamatā esošam ieguldījumam, – tā aptver lielāko daļu PVKIU, privāto AIF un daļām piesaistītus apdrošināšanas produktus. Tajā pašā laikā pamatinformācijas dokuments nodrošina pamatinformācijas vienotu noformējumu neatkarīgi no kategorijas, ja PRIIP ir pietiekami līdzīgi, lai to atļautu.
            
            
               Pieņemšanas laikā 2014. gadā pārejas režīms attiecībā uz PVKIU un tiem, kas nav saistīti ar PVKIU, bija pamatots ar samērā īso laikposmu kopš “pamatinformācijas ieguldītājiem” ieviešanas (2011. gada 1. jūlijā). Regulas (ES) Nr. 1286/2014 35. apsvērumā abi likumdevēji precizēja, ka būtu “samērīgi šādiem PVKIU noteikt piecu gadu pārejas laiku” un ka “pēc minētā pārejas laika beigām un ja tas netiek pagarināts, šī regula būtu jāpiemēro PVKIU”.
            
            
               Ar Eiropas Parlamenta un Padomes Regulu (ES) 2019/1156
                  7
                pārejas režīms tika pagarināts līdz 2021. gada 31. decembrim ar atrunu (14. apsvērums), ka “visām iesaistītajām institūcijām un uzraudzības iestādēm būtu jācenšas rīkoties pēc iespējas ātrāk, lai atvieglotu minētā pārejas posma atbrīvojuma piemērošanas izbeigšanu”.
            
            
               Lai sasniegtu šo mērķi, EUI kopīgi pieņēma RTS, ar ko groza Deleģēto regulu (ES) 2017/653, un iesniedza tos 2021. gada 3. februārī. Kopumā RTS attiecas uz šādiem aspektiem.
            
            
               Darbības rezultātu scenāriji
            
            
               EUI samazina pārāk optimistisku darbības rezultātu scenāriju risku visos PRIIP veidos, paredzot vispārēju iespēju PRIIP izveidotājiem izmantot zemākas procentīles no aplēstās nākotnes peļņas sadales, lai radītu scenārijus, ja tas ir pamatoti. Tas ļautu PRIIP izveidotājiem radīt konservatīvākus scenārijus, ja tie uzskata, ka pastāv būtisks risks, ka scenāriji, kā noteikts, ieguldītājiem dod nepamatotas cerības. Tomēr metodika neļauj PRIIP izveidotājiem izmantot augstākas procentīles.
            
            
               Pamatojoties uz patērētāju testēšanas rezultātiem, EUI pievieno produkta minimālo peļņu jomām, kas jāaptver darbības rezultātu scenārijos attiecībā uz visiem PRIIP.
            
            
               Attiecībā uz 2. kategorijas PRIIP (kas ietver lielāko daļu PVKIU un tos, kas nav saistīti ar PVKIU) EUI ierosina pārskatītu metodiku, kā aprēķināt “labvēlīgus”, “mērenus” un “nelabvēlīgus” darbības rezultātu scenārijus, lai samazinātu procikliskuma biežumu un līdz minimumam samazinātu maldinošu aplēšu iespējamību, kas privātajiem ieguldītājiem var dot nepamatotas cerības. Lai risinātu prociklisku aplēšu jautājumus, šī metodika no 5 līdz 10 pagarina gadu skaitu datiem, kas ir scenāriju aprēķina pamatā. Tā arī apkopo scenārijus tieši no pagātnes peļņas sadales, lai privātajiem ieguldītājiem precizētu matemātisko saikni starp iepriekšējo peļņu un scenārija vērtībām.
            
            
               Attiecībā uz spriedzes scenāriju EUI saglabā pašreizējo metodiku, jo tā ir izrādījusies efektīvs rādītājs, kas liecina par ārkārtēju nelabvēlīgu tirgus notikumu, piemēram, Covid-19 krīzes sākotnējā finanšu satricinājuma 2020. gadā, ietekmi.
            
            
               Līdzšinējie darbības rezultāti
            
            
               Pamatinformācijas dokumenta iedaļā “Cita būtiska informācija” EUI iekļauj saiti uz alternatīvu tiešsaistes avotu vai ārēju dokumentu, kas ietver standartizētus līdzšinējo darbības rezultātu datus. Tās arī standartizē līdzšinējo darbības rezultātu saturu un metodiku jaunā Deleģētās regulas (ES) 2017/653 VII pielikumā. Ierosinātās metodikas pamatā ir pieeja attiecībā uz “pamatinformāciju ieguldītājiem”, vajadzības gadījumā veicot īpašas korekcijas. Attiecībā uz PRIIP, kas nav 2. kategorija, EUI saglabā pašreizējo pieeju parādīt tikai darbības rezultātu scenārijus.
            
            
               Izmaksas
            
            
               EUI pārskata izmaksu kopsavilkuma rādītājus un maina informācijas par PRIIP izmaksām saturu un noformējumu, lai privātie ieguldītāji varētu labāk izprast dažādos izmaksu struktūras veidus un atvieglotu šīs informācijas izmantošanu personām, kas pārdod PRIIP vai konsultē par tiem, inter alia pieprasot, lai komplektētu privāto ieguldījumu produktu (uz kuriem attiecas Direktīva 2014/65/ES
                  8
               , FITD II) detalizēta informācija par izmaksām tiktu uzrādīta naudas izteiksmē saskaņā ar Deleģētās regulas (ES) 2017/565
                  9
                50. panta 2. punktu. Apdrošināšanas ieguldījumu produktiem izmaksas joprojām izsaka kā “peļņas samazinājumu”.
            
            
               EUI groza darījuma izmaksu aprēķināšanas metodiku, lai risinātu praktiskas problēmas saistībā ar sadales noteikumu piemērošanu. Tās arī novērš negatīvas darījumu izmaksas, nosakot minimumu tiešo izmaksu līmenī.
            
         
         
            
               Regulas (ES) Nr. 1286/2014 33. pantā noteikts, ka Komisijai jānovērtē, vai pārejas režīms attiecībā uz PVKIU un tiem, kas nav saistīti ar PVKIU, būtu “jāpagarina, vai arī – pēc visu nepieciešamo pielāgojumu identificēšanas – Direktīvas 2009/65/EK noteikumus par ieguldītājiem paredzēto pamatinformāciju varētu aizstāt ar [pamatinformācijas dokumentu] vai tos varētu uzskatīt par līdzvērtīgiem”.
            
            
               Šajā sakarā EUI priekšlikumā pārskatītam RTS kopumam ir ietverti vairāki pielāgojumi, kas pamato “pamatinformācijas ieguldītājiem” aizstāšanu ar “pamatinformācijas dokumentu” par attiecīgajiem produktiem.
            
            
               ·Prasība pamatinformācijas dokumentā iekļaut ārēju saiti uz konkrētu produktu līdzšinējo darbības rezultātu informāciju, kas aprēķināta saskaņā ar standarta metodiku, palīdz privātajiem ieguldītājiem turpināt izmantot šādu informāciju, lai novērtētu katra produkta atbilstību tā etalonam, kas ir svarīgi, lai salīdzinātu aktīvi pārvaldītus produktus.
            
            
               ·Standartizētu darbības rezultātu scenāriju ieviešana attiecībā uz PVKIU un ar PVKIU nesaistītiem produktiem sniegs ieguldītājiem pilnīgāku priekšstatu par darbības rezultātu veidiem, ko var sagaidīt no produkta, vienlaikus atvieglojot salīdzināmību ar citu veidu privātajiem ieguldījumiem un apdrošināšanas produktiem.
            
            
               ·Ieguldītāji gūs labumu no lielākas salīdzināmības, pateicoties standarta regulējumam attiecībā uz informācijas atklāšanu par kopējām izmaksām visiem PRIIP, tajā skaitā PVKIU un tiem, kas nav saistīti ar PVKIU. Turklāt vairāki no ierosinātajiem RTS grozījumiem tieši pievēršas PVKIU tipa produktu izveidotāju paustajām bažām, ieskaitot grozīto metodiku darījumu izmaksu aprēķināšanai un detalizētas informācijas par komplektētu privāto ieguldījumu produktu izmaksām labāku saskaņošanu ar FITD II regulējumu attiecībā uz informācijas atklāšanu par izmaksām. Šīs izmaiņas ierobežos aktīvu pārvaldības nozares izmaksas saistībā ar pielāgošanos PRIIP noteikumiem attiecībā uz informācijas atklāšanu par izmaksām.
            
            
               ·“Pamatinformācija ieguldītājiem” un pamatinformācijas dokuments prasa aprēķināt sintētisku, skaitlisku, vienotu riska kopsavilkuma rādītāju, pamatojoties uz dažādu risku apkopojumu (cik vien iespējams) un pievienojot pietiekamus aprakstošus paskaidrojumus. Pašlaik metodika šā rādītāja aprēķināšanai starp abiem informācijas atklāšanas regulējumiem nedaudz atšķiras, kas var mulsināt privātos ieguldītājus, kuri mēģina veikt salīdzinājumus starp regulējumiem. Pāreja uz vienotu metodiku uzlabos salīdzināmību. Tajā pašā laikā, mainoties metodikai, daži produkti var nonākt citā riska kategorijā, iespējams, radot maldinošu iespaidu, ka tie ir kļuvuši mazāk riskanti. Tas daļēji tika novērsts, izveidotājiem dodot iespēju pārskatīt riska rādītāju uz augšu (bet ne uz leju), ievērojot konkrētus nosacījumus.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               Juridiskais pamats
            
            
               Tāpat kā Regulai (ES) Nr. 1286/2014, kuru tas paredz grozīt, šā priekšlikuma pamatā ir Līguma par Eiropas Savienības darbību 114. pants. 
            
            
               Subsidiaritāte (neekskluzīvas kompetences gadījumā)
            
            
               Saskaņā ar subsidiaritātes principu Savienības līmeņa rīcību var īstenot tikai tad, ja dalībvalstis vienas pašas nespēj sasniegt paredzētos mērķus. Savienības iejaukšanās ir nepieciešama, lai novērstu šķēršļus finanšu pakalpojumu un produktu iekšējam tirgum, ieviešot vienotu pieeju attiecībā uz informācijas atklāšanu par PRIIP. Tiesību aktu, kurā izdara grozījumus, pieņem, pilnībā ievērojot subsidiaritātes principu, un visi vēlākie grozījumi tajā jāizdara uz Komisijas priekšlikuma pamata.
            
            
               Proporcionalitāte
            
            
               Šāda Savienības rīcība ir nepieciešama, lai nodrošinātu, ka kompetentās iestādes un PRIIP izveidotāji efektīvi piemēro PRIIP noteikumus. Tas nodrošinās, ka Regulas (ES) Nr. 1286/2014 mērķi tiek sasniegti visā iekšējā tirgū, tādējādi nodrošinot augstu tirgus pārredzamības un privāto ieguldītāju aizsardzības līmeni.
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Šim priekšlikumam nav pievienots atsevišķs ietekmes novērtējums, jo jau ir izstrādāts ietekmes novērtējums par Regulu (ES) Nr. 1286/2014.
            
            
               Šis priekšlikums nemaina regulas būtību un nerada jaunus pienākumus tirgus dalībniekiem. Tas attiecas tikai uz pārejas režīma pagarināšanu par 6 mēnešiem (t. i., līdz 2022. gada 30. jūnijam) pārvaldības sabiedrībām, ieguldījumu sabiedrībām un personām, kas konsultē par PVKIU un ar PVKIU nesaistītiem sertifikātiem vai pārdod tos (regulas 32. pants). Mērķis ir nodrošināt juridisko noteiktību nozarei un kompetentajām iestādēm, kad tās gatavojas jauno noteikumu piemērošanai grozītajā Deleģētajā regulā (ES) 2017/653 un Direktīvā 2009/65/EK.
            
            
               4.IETEKME UZ BUDŽETU
            
            
               Šis priekšlikums Komisijas budžetu neietekmē.
            
            
               2021/0215 (COD)
            
            
               Priekšlikums
            
         
         
            
               EIROPAS PARLAMENTA UN PADOMES REGULA,
            
            
               ar ko attiecībā uz pārejas režīma pagarināšanu pārvaldības sabiedrībām, ieguldījumu sabiedrībām un personām, kas konsultē par pārvedamu vērtspapīru kolektīvo ieguldījumu uzņēmumu (PVKIU) un ar PVKIU nesaistītiem sertifikātiem vai pārdod tos, groza Regulu (ES) Nr. 1286/2014
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu
                  10
               , 
            
            
               saskaņā ar parasto likumdošanas procedūru,
            
            
               tā kā:
            
            
               (1)Eiropas Parlamenta un Padomes Regulas (ES) Nr. 1286/2014
                  11
                5. pantā ir noteikts, ka komplektētu privāto ieguldījumu un apdrošināšanas ieguldījumu produktu (PRIIP) izveidotājiem ir jāizstrādā pamatinformācijas dokuments. 
            
            
               (2)Tomēr minētās regulas 32. panta 1. punktā ir paredzēts atbrīvojums līdz 2021. gada 31. decembrim sagatavot pamatinformācijas dokumentu pārvaldības sabiedrībām, kas definētas Eiropas Parlamenta un Padomes Direktīvas 2009/65/EK
                  12
                2. panta 1. punkta b) apakšpunktā, ieguldījumu sabiedrībām, kas norādītas minētās direktīvas 27. pantā, un personām, kas konsultē par PVKIU sertifikātiem vai pārdod tos, kā norādīts minētās direktīvas 1. panta 2. punktā (“pārejas režīms”). Regulas (ES) Nr. 1286/2014 32. panta 2. punktā noteikts, ka tad, ja Direktīvas 2009/65/EK 78. līdz 81. pantā minētos noteikumus par pamatinformācijas ieguldītājiem formātu un saturu dalībvalsts piemēro fondiem, kas nav saistīti ar PVKIU un tiek piedāvāti privātajiem ieguldītājiem, pārejas režīms attiecas uz pārvaldības sabiedrībām, ieguldījumu sabiedrībām un personām, kas konsultē par šādu ar PVKIU nesaistītu fondu sertifikātiem vai pārdod tos privātajiem ieguldītājiem.
            
            
               (3)Komisijas Deleģētā regula (ES) 2017/653
                  13
                papildina Regulu (ES) Nr. 1286/2014, nosakot regulatīvos tehniskos standartus attiecībā uz pamatinformācijas dokumenta noformējumu, saturu un standarta formātu, metodiku riska un ienesīguma uzrādīšanai un izmaksu aprēķināšanai, kā arī nosacījumiem un minimālo biežumu pamatinformācijas dokumentā iekļautās informācijas pārskatīšanai un nosacījumiem par pamatinformācijas dokumenta sniegšanu privātajiem ieguldītājiem.
            
            
               (4)[OV: lūgums ievietot datumu] Komisija pieņēma Komisijas Deleģēto regulu (ES) .../2021
                  14
               , ar ko groza Deleģēto regulu (ES) 2017/653, inter alia, lai pārvaldības sabiedrībām, ieguldījumu sabiedrībām un personām, kas konsultē par PVKIU un ar PVKIU nesaistītiem sertifikātiem vai pārdod tos, atvieglotu pamatinformācijas dokumenta noformējuma, satura un standarta formāta izmantošanu. Tomēr par Deleģētās regulas (ES) .../2021 piemērošanas dienu ir noteikts 2022. gada 1. jūlijs, lai šīm pārvaldības sabiedrībām, ieguldījumu sabiedrībām un personām, kas konsultē par PVKIU un ar PVKIU nesaistītiem sertifikātiem vai pārdod tos, dotu pietiekami daudz laika sagatavoties pārejas režīma beigām un tādējādi arī pienākumam izstrādāt pamatinformācijas dokumentu. Tā kā par Deleģētās regulas (ES) .../2021 piemērošanas dienu ir noteikts 2022. gada 1. jūlijs un ir jānodrošina, ka pārejas režīma beigas sakrīt ar Deleģētās regulas (ES) .../2021 piemērošanas dienu, pārejas režīma ilgums ir jāpagarina par sešiem mēnešiem, proti, līdz 2022. gada 30. jūnijam.
            
            
               (5)Tāpēc Regula (ES) Nr. 1286/2014 būtu attiecīgi jāgroza.
            
            
               (6)Ņemot vērā ļoti īso laiku līdz pārejas režīma sākotnējam beigu datumam, šai regulai būtu jāstājas spēkā nekavējoties,
            
            
               IR PIEŅĒMUŠI ŠO REGULU.
            
            
               1. pants
            
            
               Regulas (ES) Nr. 1286/2014 32. panta 1. punktā datumu “2021. gada 31. decembrim” aizstāj ar datumu “2022. gada 30. jūnijam”.
            
            
               2. pants
            
         
         
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        Eiropas Parlamenta un Padomes Regula (ES) Nr. 1286/2014 (2014. gada 26. novembris) par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (OV L 352, 9.12.2014., 1. lpp.).
                        
               
               
                  
                     (2)
                  
                        Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
                        
               
               
                  
                     (3)
                  
                        Eiropas Parlamenta un Padomes Regula (ES) Nr. 1094/2010 (2010. gada 24. novembris), ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), groza Lēmumu Nr. 716/2009/EK un atceļ Komisijas Lēmumu 2009/79/EK (OV L 331, 15.12.2010., 48. lpp.).
                        
               
               
                  
                     (4)
                  
                        Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
                        
               
               
                  
                     (5)
                  
                        Komisijas Deleģētā regula (ES) 2017/653 (2017. gada 8. marts), ar ko papildina Eiropas Parlamenta un Padomes Regulu (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem (OV L 100, 12.4.2017., 1. lpp.).
                        
               
               
                  
                     (6)
                  
                        Eiropas Parlamenta un Padomes Direktīva 2009/65/EK (2009. gada 13. jūlijs) par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (OV L 302, 17.11.2009., 32. lpp.).
                        
               
               
                  
                     (7)
                  
                        Eiropas Parlamenta un Padomes Regula (ES) 2019/1156 (2019. gada 20. jūnijs) par kolektīvo ieguldījumu uzņēmumu pārrobežu izplatīšanas atvieglošanu un ar kuru groza Regulas (ES) Nr. 345/2013, (ES) Nr. 346/2013 un (ES) Nr. 1286/2014 (OV L 188, 12.7.2019., 55. lpp.).
                        
               
               
                  
                     (8)
                  
                        Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES.
               
               
                  
                     (9)
                  
                        Komisijas Deleģētā regula (ES) 2017/565 (2016. gada 25. aprīlis), ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 87, 31.3.2017., 1. lpp.).
               
               
                  
                     (10)
                  
                        OV C [...], [...], [...]. lpp.
               
               
                  
                     (11)
                  
                        Eiropas Parlamenta un Padomes Regula (ES) Nr. 1286/2014 (2014. gada 26. novembris) par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (OV L 352, 9.12.2014., 1. lpp.).
                        
               
               
                  
                     (12)
                  
                        Eiropas Parlamenta un Padomes Direktīva 2009/65/EK (2009. gada 13. jūlijs) par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (OV L 302, 17.11.2009., 32. lpp.).
                        
               
               
                  
                     (13)
                  
                        Komisijas Deleģētā regula (ES) 2017/653 (2017. gada 8. marts), ar ko papildina Eiropas Parlamenta un Padomes Regulu (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem (OV L 100, 12.4.2017., 1. lpp.).
                        
               
               
                  
                     (14)
                  
                        OV C [...], [...], [...]. lpp.